CELEX: E2013J0028
Language: da
Date: 2014-10-17 00:00:00
Title: Domstolens dom af 17. oktober 2014 i sag E-28/13 — LBI hf. mod Merrill Lynch International Ltd (Artikel 30, stk. 1, i direktiv 2001/24/EF — likvidation af kreditinstitutter — anvendelig lovgivning — nullitet, omstødelse eller anfægtelse af retshandler — dispositioner, der reguleres af en anden EØS-stats lovgivning)

7.5.2015   
            
            
               DA
            
            
               Den Europæiske Unions Tidende
            
            
               C 150/10
            
         DOMSTOLENS DOM
   af 17. oktober 2014
   i sag E-28/13
   LBI hf. mod Merrill Lynch International Ltd
   (Artikel 30, stk. 1, i direktiv 2001/24/EF — likvidation af kreditinstitutter — anvendelig lovgivning — nullitet, omstødelse eller anfægtelse af retshandler — dispositioner, der reguleres af en anden EØS-stats lovgivning)
   (2015/C 150/10)
   I sag E-28/13, LBI hf. mod Merrill Lynch International Ltd, hvori Héraðsdómur Reykjavíkur (Reykjaviks herredsret) har anmodet Domstolen om i henhold til artikel 34 i aftalen mellem EFTA-staterne om oprettelse af en tilsynsmyndighed og en domstol at fortolke artikel 30, stk. 1, i Europa-Parlamentets og Rådets direktiv 2001/24/EF om sanering og likvidation af kreditinstitutter, har Domstolen, sammensat af præsidenten Carl Baudenbacher og dommerne Per Christiansen (refererende dommer) og Páll Hreinsson, afsagt dom den 17. oktober 2014. Domskonklusionen lyder således:
   
               1.
            
            
               Med udtrykket »nullitet, omstødelse eller anfægtelse af retshandler« i artikel 30, stk. 1, i Europa-Parlamentets og Rådets direktiv 2001/24/EF om sanering og likvidation af kreditinstitutter sigtes der ligeledes til tilsidesættelse af dispositioner efter konkursretlige regler såsom dem, der er fastsat i kapitel XX i den islandske konkurslov (lov nr. 21/1991).
            
         
               2.
            
            
               Det fremgår af artikel 30, stk. 1, andet led, i direktiv 2001/24/EF, at den, der har nydt godt af en af de omhandlede retshandler, skal godtgøre, at der efter den lovgivning, der regulerer den retshandel, der er til skade for alle kreditorerne, af materielle eller formelle årsager ikke er, eller ikke længere er, mulighed for at anfægte den pågældende retshandel.
               Der skal foretages en konkret vurdering af den specifikke retshandel. Det er således, uanset at retshandlen i princippet kan anfægtes efter lovgivningen i den EØS-stat, der regulerer den, tilstrækkeligt, at den, der har nydt godt af retshandelen, godtgør, at betingelserne for en sådan anfægtelse ikke er opfyldt i det konkrete tilfælde.
               Det skal bedømmes efter reglerne i hjemme-EØS-staten, om den, der har nydt godt af retshandlen, har godtgjort, at den lovgivning, der finder anvendelse på retshandlen, ikke giver mulighed for at anfægte den.